Lucrătorii din muzeele aflate în subordinea Ministerului Culturii au organizat un protest, sâmbătă, la București, și reclamă că nu sunt remunerați pentru activitatea din Noaptea Muzeelor, dar și că la Ministerul Educației există „câteva unități muzeale care au salarii mai mari cu 20% – 30% decât majoritatea lucrătorilor din muzee”.
Întrebat de Marian Ceaușescu de ce protestează în ziua dedicată evenimentului Noaptea Muzeelor, un reprezentant al manifestanților a spus: „Orice cetățean trebuie să știe un lucru. Timp de 20 de ani, adică 20 de ediții consecutive, lucrătorii din Cultură și mass-media, în mod general, cei care lucrează în muzee au desfășurat această activitate în mod gratuit, fără să fie remunerați, fără niciun fel de plată, deși de fiecare dată această sărbătoare aproape a picat în zile de weekend și sărbători legale, iar oamenii aceștia au fost devotați locului lor de muncă și au făcut această acțiune”.
„Oamenii aceștia au cerut o majorare salarială îndreptățită, un protest, sau o revendicare justă, să fie la egal cu muzeele și unitățile din cadrul Ministerului Educației și Cercetării, și acolo sunt câteva unități muzeale care au salarii mai mari cu 20% – 30% decât majoritatea lucrătorilor din muzee (…). Aceștia care protestează astăzi lucrează în muzeele din subordinea Ministerului Culturii, care au salariile cu 20%-30% mai puțin decât ceilalți”, a adăugat protestatarul.
Întrebat vineri despre protestele lucrătorilor din muzee, premierul a declarat: „Noaptea Muzeelor aduce o atractivitate și e o poveste deja, creează un spirit. Nu trebuie să aduci atingeri unui spirit și unei povești frumoase chiar pentru un interes direct. Discuțiile le-am avut – și săptămâna viitoare, în ședința de Guvern, o să încercăm să reglăm situația”.
„Mai mult, m-am pus la dispoziție, dacă e nevoie, sâmbătă o să încerc să mă grăbesc spre casă, mă duc și eu voluntar, cel mai aproape de Guvern e «Antipa», și patru ore stau și eu voluntar, o să beau o cafea și o să rezist, nu e o problemă, dar (…), mai ales dacă este deschidere, hai să stăm la masă și să discutăm așezat fiindcă nu e nimeni nici obtuz, nici pornit. Există niște limite pe care trebuie să le proiectăm și să ne încadrăm. Cu certitudine, România are nevoie de o normalitate, de o abordare echilibrată și, categoric (…), România are nevoie de reforme și de o reașezare a lucrurilor într-o direcție corectă”, a adăugat Marcel Ciolacu.